ବିନିକା, ୩୧ା୮(ଡି.ଏନ୍.ଏ.) ଜୀରାନଦୀରେ ବନ୍ୟା ଆସି ସୁବର୍ଣ୍ଣପୁର ଜିଲା ବିନିକା ବ୍ଲକ ବାଙ୍କିଘିର୍ଡିର ସାରଙ୍ଗପାଲି ଓ ହୁତୁମା ଗ୍ରାମରେ ବ୍ୟାପକ କ୍ଷତି କରିଛି। ଉଭୟ ଗ୍ରାମରେ ପ୍ରାୟ ୩ ଶହ ହେକ୍ଟର ଜମିର ଧାନ ଫସଲ ପାଣିରେ ବୁଡି ନଷ୍ଟ ହୋଇଛି। ଏହାଛଡା ନଦୀକୂଳିଆ ଜମିରେ ଚାଷ ହୋଇଥିବା ବାଇଗଣ, ଭେଣ୍ଡି, ପୋଟଳ ସମେତ ଅନ୍ୟାନ୍ୟ ପରିବା ଫସଲ ନଷ୍ଟ ହୋଇଛି। ଜୀରା ନଦୀରେ ଆସିଥିବା ବନ୍ୟା ହୁତୁମା ଗ୍ରାମର ସମଲେଇ ଗୋଠପଡ଼ା ପର୍ଯ୍ୟନ୍ତ ପ୍ରାୟ ୩ କିମି ମାଡିଆସିଥିଲା। ସେହିପରି ସାରଙ୍ଗପାଲି କେଉଟ ଘାଟରୁ ବନ୍ୟା ଜଳ କୂଳ ଲଂଘି ୪କିମି ଦୂର ଗ୍ରାମଦେବୀଙ୍କ ମନ୍ଦିର ଯାଏ ଆସିଥିଲା। ହୁତୁମାର କୁଡାପାଲି ଦେଇ ଭେଡେନକୁ ସଂଯୋଗ କରୁଥିବା ରାସ୍ତାରେ ପାଣି ପ୍ରବାହିତ ହେବାରେ ଯୋଗାଯୋଗ ବିଚ୍ଛିନ୍ନ ହୋଇଥିଲା। ଶନିବାର ଅପରାହ୍ନରେ ପାଣି କମିବା ପରେ ସ୍ଥିତି ସ୍ବଭାବିକ ହୋଇଥିଲା।
ସେହିପରି ବିନିକା ବ୍ଲକର ବିଭିନ୍ନ ସ୍ଥାନରେ ହୋଇଥିବା ପରିବା ଚାଷ ମଧ୍ୟ ଲଗାଣ ବର୍ଷାରେ କ୍ଷତିଗ୍ରସ୍ତ ହୋଇଛି। ବାଗଡିଆ ଗ୍ରାମର ପରିବା ଚାଷୀ ରୁଷଭ ଭୁଏ(୩୭)କହିଛନ୍ତି, ସେ ଗୋଟିଏ ଏକର ଜମିରେ ବାଇଗଣ, ଲଙ୍କା, ପୋଟଳ ଓ ଭେଣ୍ଡି ଚାଷ କରିଥିଲେ। ବର୍ଷାରେ ତାହା ନଷ୍ଟ ହୋଇଯାଇଛି। ଜୀରାନଦୀ କୂଳବର୍ତ୍ତୀ ହୁତୁମା ଓ ସାରଙ୍ଗପାଲି ଗ୍ରାମରେ ବନ୍ୟା ଯୋଗୁ ହୋଇଥିବା କ୍ଷୟକ୍ଷତିର ଆକଳନ ତୁରନ୍ତ କରି କ୍ଷତିପୂରଣ ଦେବାକୁ ବାଙ୍କିଘିର୍ଡି ସରପଞ୍ଚ ମାନସ କୁମାର ବେହେରାଙ୍କ ସମେତ ଉଭୟ ଗ୍ରାମର ୪୦ରୁ ଊର୍ଦ୍ଧ୍ୱ ଚାଷୀ ଦାବି କରିଛନ୍ତି।
